Diari Oficial de la Generalitat Valenciana


Sumari del DOGV 5400, del 01-12-2006 (2006/13550)

ORDE de 10 de novembre de 2006, de la Conselleria de Cultura, Educació i Esport, per la qual es convoquen ajudes per a l'adquisició de llibres de text per a l'alumnat que cursa l'educació primària i l'educació secundària obligatòria en centres finançats amb fons públics, per al curs 2007-2008.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5400

Data del DOGV
:   01-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/13501


Data del document
:   10-11-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * alumnat
    * ajuda pública
    * llibre escolar
    * ensenyament secundari
    * suport econòmic
    * ensenyament primari
    * alumne

ORDE de 10 de novembre de 2006, de la Conselleria de Cultura, Educació i Esport, per la qual es convoquen ajudes per a l'adquisició de llibres de text per a l'alumnat que cursa l'educació primària i l'educació secundària obligatòria en centres finançats amb fons públics, per al curs 2007-2008. [2006/13272]  
El capítol II del títol II de la Llei Orgànica 2/2006, de 3 de maig, d'Educació (BOE de 4 de maig), preveu que, per a garantir les condicions d'igualtat en l'exercici del dret a l'educació, els estudiants tindran dret a obtindre beques i ajudes a l'estudi, que permeten compensar les desigualtats de caràcter socioeconòmic.  
Per altra part, l'article 17.3, apartats bàsics, de la Llei 38/2003, de 17 de novembre, General de Subvencions (BOE número 276, de 18 de novembre) establix el contingut de les bases reguladores de la concessió de les subvencions.  
Per tal d'assolir els citats objectius, en compliment de la dita Llei de Subvencions i del Decret 108/1992, de 6 de juliol, de Govern Valencià, pel qual es regula la concessió de beques, i en virtut de les atribucions que em conferix l'article 35 de la Llei 5/1983, de 30 de desembre, de Govern Valencià i dins de les disponibilitats pressupostàries de l'any 2007,  
ORDENE  
Article 1. Requisits d'estudis  
Pot sol·licitar ajudes de llibres de text l'alumnat que haja de realitzar els estudis d'Educació Primària o d'Educació Secundària Obligatòria en centres finançats amb fons públics per la Generalitat, durant el curs 2007-2008.  
Queda exclòs de participar en la present convocatòria l'alumnat que, durant el curs 2007-2008, realitze els seus estudis en Centres d'Acció Educativa Singular (CAES), les necessitats de material escolar del qual ja estiguen previstes amb la biblioteca d'aula. No en queda exclòs l'alumnat matriculat en els centres CAES que en el dit curs continue els estudis en un centre que no siga CAES, finançat per la Generalitat amb fons públics.  
Article 2. Requisits socioeconòmics  
Primer. Podrà rebre l'ajuda de llibres de text l'alumnat la renda familiar anual de 2005 del qual no supere els següents mòduls econòmics:  
Famílies d'un membre: 8.015 euros  
Famílies de dos membres: 13.000 euros  
Famílies de tres membres: 17.200 euros  
Famílies de quatre membres: 20.435 euros  
Famílies de cinc membres: 23.150 euros  
Famílies de sis membres: 25.335 euros  
Famílies de set membres: 28.000 euros  
Famílies de huit membres: 30.350 euros  
A partir de l'octau membre s'afegiran 2.400 euros per cada nou membre computable.  
La renda familiar a efectes de beca s'ha d'obtindre per agregació de les rendes de l'exercici 2005 del pare i/o de la mare. En cas que el pare o la mare s'hagen casat de nou, es computaran les rendes del nou cònjuge o persona unida per anàloga relació, que obtinga ingressos de qualsevol naturalesa i que convisca amb l'alumne, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
Segon. Per a esta convocatòria, es consideren membres de la unitat familiar:   
1. El sol·licitant, el pare, la mare i els germans menors de 18 anys, també els majors de la dita edat i menors de 26 anys que convisquen al mateix domicili, sempre que no perceben cap tipus d'ingressos.  
2. En cas de separació o divorci dels pares, no es considerarà membre computable el pare o la mare que no visca al mateix domicili que el sol·licitant de la beca.   
3. Les persones viudes, divorciades o separades, en cas que s'hagen casat de nou, el nou cònjuge o persona unida per anàloga relació es considerarà, amb caràcter general, membre de la unitat familiar, si conviu amb l'alumne.  
Tercer. Per renda familiar, a l'efecte de l'obtenció de l'ajuda, es considerarà el següent:  
Per a les persones que presenten declaració de l'Impost sobre la Renda de les Persones Físiques, caldrà atindre's a la part general de la base imposable, a la qual s'haurà de sumar la part especial de la dita base imposable (caselles 484 + 487 dels models de declaració de 2005).  
Per a les persones que sense estar obligades a declarar per IRPF, sol·liciten devolució dels ingressos a compte, la renda computable es determinarà seguint el mateix procés que els declarants, sobre la base de dades utilitzada per la Agència Tributària per a calcular l'import de la devolució.  
Per a les persones sense obligació de declarar i que no en sol·liciten devolució, la renda computable serà la suma dels ingressos íntegres obtinguts, minorats en una quantia de 7.000 euros, sobre les dades facilitades per la Agència Tributària.  
Una vegada calculada la dita quantia s'ha de minorar en 5.000 euros la renda de la unitat familiar, en cas que un o més d'un membre de la unitat familiar certifique la seua condició de minusvalidesa.  
A més, en cas que el sol·licitant forme part d'una família nombrosa, oficialment reconeguda amb títol de família nombrosa en vigor durant el període de sol·licitud d'estes ajudes o amb justificant d'haver-lo sol·licitat, es minoraran 3.000 euros, per a famílies nombroses ordinàries i 5.000 euros per a famílies nombroses especials, a la renda de la unitat familiar, segons el càlcul abans indicat.  
En qualsevol cas, el resultat de la diferència entre els ingressos i les minoracions corresponents no podrà ser negatiu.  
Quart. La presentació de la sol·licitud de beca firmada implicarà que el pare i la mare o el nou cònjuge o la persona unida per anàloga relació, o només un d'ells, en cas d'unitat familiar monoparental, autoritzen la Conselleria de Cultura, Educació i Esport a obtindre les dades necessàries per a determinar la renda, a efectes de beca, per mitjà de l'Agència Estatal d'Administració Tributària.  
Quint. La no-presentació de la declaració de l'Impost sobre la Renda de les Persones Físiques, per part dels membres de la unitat familiar que hi estiguen obligats, segons la legislació vigent, serà motiu de denegació de la beca.  
Sext. En cas d'haver presentat una declaració de la renda complementària, apareixerà exclosa en les llistes provisionals per este motiu. Caldrà que la persona interessada sol·licite a l'AEAT un certificat d'ingressos anual de 2005, on conste la suma de les quanties declarades, i que el presente juntament amb la reclamació.  
Article 3. Crèdit disponible  
La present convocatòria es realitzarà pel procediment d'anticipació del gasto. El Projecte de Llei de Pressupostos de la Generalitat per a l'exercici 2007 conté la línia de subvenció T0067000, denominada «Gratuïtat llibres de text», per un import de 81.701.620 €.  
No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat de l'any 2007.  
Una volta aprovada i publicada la citada llei de pressupostos, per orde de la Conselleria de Cultura, Educació i Esport es farà pública la línia pressupostària i l'import destinat a la concessió de les ajudes previstes en la present convocatòria.  
La Direcció General d'Ensenyament podrà reservar un màxim de l'1,5% de l'import global de les ajudes per a l'esmena d'errors materials produïts en les sol·licituds de les persones interessades o en el procés de tramitació de la convocatòria, o per a poder atendre alumnat amb situació socioeconòmica desfavorable, escolaritzat tardanament (fase C). Les ajudes concedides per raó de les dites esmenes se sumaran a les ja atorgades. Els excedents de la quantitat reservada podran acumular-se a les ajudes concedides i incrementar-ne el nombre.  
Article 4. Criteris d'adjudicació  
Tindrà preferència per a l'adjudicació de les ajudes l'alumnat que estiga en alguna de les següents situacions, per l'orde de prelació que s'indica a continuació:  
1r Ser orfe absolut, estar en règim d'acolliment familiar o en una residència.  
2n Pertànyer a una família en la qual algun membre estiga afectat de discapacitat legalment qualificada.  
3r Pertànyer a una família en què el pare i la mare estiguen en l'atur o siguen pensionistes.  
4t Pertànyer a família nombrosa.  
5t Pertànyer a una unitat familiar monoparental.  
En el cas que algun dels sol·licitants es trobe en més d'una situació preferent, se li aplicarà, només, la situació superior.  
Després d'aplicar els criteris de preferència, en cas que quede crèdit disponible, obtindran ajuda les sol·licituds que no reunisquen cap situació específica i sempre que estiguen dins del llindar de renda establit en la convocatòria. Les dites ajudes s'adjudicaran per orde invers de magnitud de la renda del sol·licitant.  
Si no hi ha suficient crèdit per a totes les sol·licituds que complisquen els requisits, les ajudes s'adjudicaran seguint l'orde de preferència següent:  
1r Per a les sol·licituds que tinguen el quocient més baix que resulte de la divisió de la renda anual calculada, seguint l'apartat 2 de la present orde, entre el nombre de membres de la unitat familiar.  
2n Una volta aplicat el primer criteri, en cas d'empat, es concedirà l'ajuda a la sol·licitud corresponent a l'alumne que estiga estudiant un curs superior.  
Després d'aplicats els criteris de desempat prevists més amunt, i si l'empat continua, es concedirà l'ajuda al sol·licitant que haja nascut abans. Si, tot i això, l'empat fóra irresoluble, es passarà al sorteig de l'ajuda entre les sol·licituds empatades.   
La resta de les sol·licituds que no disposen de crèdit suficient tindran la condició de denegades.  
Als beneficiaris d'estes ajudes no els serà d'aplicació les prohibicions establides en l'article 13.2 de la Llei General de Subvencions.  
Article 5. Comissió avaluadora  
Es crea una comissió avaluadora, que efectuarà la valoració de les sol·licituds presentades i que estarà formada pels membres següents:  
El cap del Servici de Títols, Beques i Ajudes a l'Estudi, a qui correspondrà la presidència.  
Un lletrat/ada de l'Àrea Jurídica.  
Un representant de les associacions de pares i mares d'alumnes, que forme part de la Mesa de Pares i que hi siga proposat per la dita mesa.  
Un representant de les associacions d'alumnes, que forme part de la Mesa d'Alumnes i que hi siga proposat per la dita mesa.  
Un inspector/a del Servici Central d'Inspecció Educativa.  
Els caps de la Secció de Centres de les direccions territorials de Cultura, Educació i Esport   
El cap de la Secció de Beques i Ajudes a l'Estudi, qui exercirà les funcions de secretari.  
En cas d'absència del president o presidenta, serà substituït pel cap de la Secció de Beques i Ajudes a l'Estudi. En cas d'absència o exercici de la presidència del cap de la Secció de Beques i Ajudes a l'Estudi, un altre tècnic o tècnica del grup A o B del Servici de Títols, Beques i Ajudes a l'Estudi substituirà el secretari o secretària. En cas d'absència d'algun cap de secció de Centres de les direccions territorials de Cultura, Educació i Esport, podrà ser substituït per la persona qui designe el director territorial corresponent.  
Article 6. Sol·licituds i documentació   
Les sol·licituds s'han de formalitzar en els impresos oficials que es facilitaran, gratuïtament, a les persones interessades en les secretaries dels centres escolars respectius, segons el model de l'annex I. La sol·licitud s'ha de presentar a la secretaria del centre docent on l'alumnat estiga matriculat durant el curs 2006-2007, per a la fase A, i on es matricule en el curs 2007/2008, per a les fases B i C.   
En el moment que entregue la sol·licitud la persona interessada, el centre escolar l'ha de segellar i inscriure la data en l'espai reservat.  
Els equips directius dels centres receptors de sol·licituds han de comprovar, quan es presente la sol·licitud, que està emplenada correctament i firmada pel pare i/o mare o nou cònjuge o persona unida per anàloga relació, sempre que convisca amb l'alumne, tenint en compte la documentació presentada. En cas contrari, ha d'instar les persones interessades perquè esmenen els possibles defectes o presenten la documentació preceptiva, dins del termini establit en l'article 71.1 de la Llei 30/1992.  
Excepcionalment i per a alguns alumnes en situació socioeconòmica molt desfavorable, el director del centre podrà presentar la instància, amb les dades de l'alumne, de manera que la transferència es realitze al compte corrent del centre. En este cas, el centre estarà obligat a lliurar al dit alumne els llibres de text.  
6.1. A la sol·licitud, hi cal adjuntar:  
Fotocòpies compulsades del CIF/NIF/NIE (Número d'Identificació d'Estranger) del titular del compte corrent.  
Fotocòpies compulsades del NIF/NIE o passaport del pare i de la mare, o del nou cònjuge o persona unida per anàloga relació, que convisquen amb l'alumne.  
3. Document emés per l'entitat bancària (codi compte client). El titular del dit compte ha de ser l'alumne; si no, haurà de ser-ho el cotitular, juntament amb la mare, pare, germà o tutor. A la sol·licitud s'ha d'adjuntar el document facilitat per l'entitat bancària, on conste el codi compte client que conté els codis que identifiquen el banc, l'oficina, el dígit de control i el número de compte en el qual haja de ser abonat l'import de la beca.  
6.2. Altra documentació  
Així mateix, s'ha de presentar aquella documentació que el centre escolar considere necessària per a acreditar les situacions al·legades en la sol·licitud i de les quals no es dispose de constància documental en l'expedient de l'alumne (situacions que s'han de donar en el moment de presentar les sol·licituds), i que és la següent:  
1) Nombre de membres de la unitat familiar:  
Llibre de família o certificat del Registre Civil.  
2) Condició d'orfandat absoluta:  
Llibre de família o certificat del Registre Civil.  
3) Condició d'acolliment, simple o permanent, d'un menor:  
Resolució administrativa dels servicis territorials de la Conselleria de Benestar Social o la resolució judicial per la qual es conferix la guarda del menor.  
4) Discapacitats físiques, psíquiques o sensorials de l'alumne/a, pares o germans:  
Qualificació oficial de discapacitat expedida per la Conselleria de Benestar Social, a través dels centres de diagnòstic de minusvàlids.  
5) Situació de desocupació o atur laboral del pare i de la mare:  
Certificats de la vida laboral del pare i de la mare expedits per la Tresoreria General de la Seguretat Social.  
6) Situació de pensionista del pare i de la mare:  
Certificat del pare i de la mare expedits per l'Institut Nacional de la Seguretat Social (INSS).  
7) Condició de membre de família nombrosa de qualsevol categoria:  
Títol de família nombrosa en vigor durant el període de sol·licitud d'estes ajudes o amb justificant d'haver-lo sol·licitat.  
8) Fill/a d'una unitat familiar monoparental:  
Llibre de família o qualsevol dels següents documents: certificat del Registre Civil, sentència judicial ferma de separació matrimonial, interlocutòria judicial de mesures provisionals o certificat de convivència de l'Ajuntament.  
La còpia d'estos documents s'ha de quedar al centre docent on l'alumnat haja presentat la instància, juntament amb la còpia de la sol·licitud.  
6.3. Els pares, tutors o representants legals de l'alumnat sol·licitant podran autoritzar el director del centre en què s'haja matriculat l'alumne, perquè es perceba l'ajuda a través del compte corrent del dit centre. La autorització s'entendrà concedida amb la firma de la sol·licitud. El compte bancari del centre s'ha de fer constar en l'espai assenyalat.  
Quan la transferència es realitze al compte corrent del centre docent on l'alumne estiga matriculat, caldrà que el dit centre certifique que ha destinat l'import íntegre de les ajudes als beneficiaris destinataris de l'ajuda, per a la finalitat establida en la present convocatòria.  
La informació econòmica del pare i/o mare dels sol·licitants la facilita l'Agència Tributària a la Conselleria de Cultura, Educació i Esport per mitjans telemàtics, sense necessitat que els interessats hagen de presentar cap còpia o certificat de les declaracions, sempre que el pare i/o mare, o persona unida per anàloga relació ho autoritzen firmant l'imprés de sol·licitud.  
Tot i això, en el període de reclamacions, sí que han d'adjuntar a la reclamació un certificat emés per l'Agència Tributària els interessats que hagen presentat una declaració de la renda complementària. Així mateix, hi han d'adjuntar còpia de la declaració de la renda, degudament segellada, els qui en el dit període de reclamacions presenten la declaració de la renda de 2005 en l'Agència Tributària, per haver resultat exclosos en les llistes provisionals per incompliment de les obligacions tributàries.  
Article 7. Terminis de presentació de les sol·licituds  
Les sol·licituds i la documentació acreditativa pertinent que s'especifica en els apartats 6.1 i 6.2, han de presentar-se, a partir del dia de la publicació de la present orde, a la secretaria del centre docent o, si no és possible, als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener, atenent el següent:  
a) Fase A   
El termini de presentació de les sol·licituds finalitza el 19 de gener de 2007. En esta fase pot participar l'alumnat que haja de continuar els estudis, corresponents a esta convocatòria, al mateix centre docent, i també l'alumnat d'Educació Infantil de 5 anys que estiga en este nivell durant el curs 2006-2007 i que haja de continuar estudiant primer d'Educació Primària al mateix centre. Així mateix, també pot participar-hi tant l'alumnat de 6t d'Educació Primària com d'altres cursos, que haja de cursar l'Educació Secundària Obligatòria en un centre docent de la Comunitat Valenciana diferent d'aquell en què estiga matriculat durant el curs 2006-2007.   
b) Fase B   
El termini de presentació de les sol·licituds finalitza el 20 de setembre de 2007. En esta fase només pot participar l'alumnat que es matricule per primera volta en un centre docent finançat amb fons públics de la Comunitat Valenciana el curs 2007-2008.   
c) Fase C  
Així mateix, per tal de resoldre situacions de necessitat econòmica de l'alumnat que s'ha incorporat als centres al llarg del curs escolar o que ha canviat, extraordinàriament, la situació de la unitat familiar, s'obri la possibilitat de sol·licitar i de rebre l'ajuda de llibres a través de la FASE C, des del dia 21 de setembre de 2007 fins al 28 de febrer de 2008, sempre que les disponibilitats econòmiques ho permeten. L'imprés de sol·licitud ha de ser el mateix i anar acompanyat d'una certificació del secretari del centre on es faça constar el motiu i el dia de la inscripció de l'alumne/a. La transferència de l'ajuda es realitzarà en el compte corrent del centre; la concessió de la beca serà individual, i es notificarà a l'alumne/a i al centre per al seu coneixement.  
Article 8. Tramesa de les sol·licituds   
a) Fase A  
El consell escolar del centre, com a òrgan d'ordenació i instrucció, en reunió extraordinària ha d'assegurar la reserva que calga per a garantir el dret a la intimitat dels sol·licitants, i comprovar la veracitat i exactitud de les dades de les sol·licituds segons la documentació acreditativa pertinent.  
Feta la comprovació, el director del centre, com a president del consell escolar, ha de firmar la certificació que incloga la relació de peticionaris de la fase A.   
Les situacions específiques en què es trobe el sol·licitant i que donen lloc a preferència en l'adjudicació de les ajudes quedaran certificades amb la firma del president del consell escolar. Este podrà requerir dels sol·licitants els documents que acrediten les situacions específiques al·legades de les quals no tinga constància documental.  
El director del centre o la persona en qui delegue ha de comparéixer davant la direcció territorial de Cultura, Educació i Esport corresponent, fins al 2 de febrer de 2007, per tal de lliurar la certificació del consell escolar on s'incloga la relació de peticionaris, acompanyada de totes les sol·licituds, els respectius CIF/NIF/NIE i el document emés per l'entitat bancària (codi compte client), presentats per aquells, i del disquet de sol·licitants de beques.  
b) Fase B  
El consell escolar, com a òrgan d'ordenació i instrucció, i el director del centre han de dur a terme, si és procedent, les mateixes actuacions que s'establixen en l'apartat anterior per a la fase A.  
L'acte de lliurament de la documentació de la citada fase s'ha de fer davant la direcció territorial de Cultura, Educació i Esport corresponent, fins al 28 de setembre de 2007.  
c) Fase C  
El director del centre ha de remetre a la direcció territorial corresponent les instàncies només li siguen lliurades pels sol·licitants.   
Article 9. Resolució de la convocatòria  
9.1. Llistes provisionals  
Cal confeccionar unes llistes provisionals de sol·licituds admeses i altres de sol·licituds excloses o en què calga esmenar errades, de forma diferenciada per a cada una de les fases A i B. Estes llistes provisionals han de ser exposades als taulers d'anuncis de cada centre escolar participant, en l'apartat de Novetats de la pàgina de la conselleria de Cultura, Educació i Esport i en www.cult.gva.es/dgcd/becas.htm  
9.2. Presentació de reclamacions i esmena de les sol·licituds   
En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades podran presentar reclamacions i esmenes a les seues sol·licituds contra les llistes provisionals a la secretaria del centre escolar corresponent, en el termini de 10 dies hàbils a comptar de l'endemà de la data d'exposició pública al tauler d'anuncis del centre. Si no ho fa, s'entendrà que desistix de la seua petició. En este cas, la Direcció General d'Ensenyament declararà el citat desistiment en la resolució de la convocatòria de cada una de les fases.  
9.3. Resolucions  
Una vegada examinades les reclamacions, la Direcció General d'Ensenyament dictarà, a proposta de la Comissió Avaluadora, les resolucions corresponents a les llistes definitives de l'alumnat beneficiari i d'alumnat no beneficiari de les fases A i B, que hauran de ser publicades al Diari Oficial de la Generalitat. Així mateix, les dites resolucions i les llistes definitives han de ser exposades als taulers d'anuncis de cada centre escolar participant, a les direccions territorials de Cultura, Educació i Esport, en l'apartat de Novetats de la pàgina de la conselleria de Cultura, Educació i Esport i en www.cult.gva.es/dgcdtemp/becas.htm  
L'efecte que produirà el silenci administratiu, si transcorre el termini sense que es dicte i publique la resolució corresponent, serà desestimatori de la sol·licitud de beca.  
El termini màxim per a resoldre i notificar la resolució de les fases A i B serà de 6 mesos, a comptar de l'endemà del dia en què la present orde produïsca efectes, per a cada una de les fases.  
Article 10. Obligacions dels beneficiaris  
Els beneficiaris estan obligats a destinar l'ajuda concedida a la compra dels llibres de text del curs o nivell que hagen de realitzar durant el curs 2007-2008.  
Article 11. Incompatibilitats  
Són compatibles les ajudes concedides per altres administracions públiques per a l'adquisició de llibres de text, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text.  
La citada compatibilitat no serà aplicable en el cas que es lliuren els llibres de text de forma gratuïta a l'alumne directament o indirectament a través de l'ús de la biblioteca d'aula.  
Quan els directors dels centres tinguen coneixement que l'Ajuntament del seu municipi facilita als alumnes els llibres de text gratuïtament, directament o indirectament, han de comunicar-ho a l'administració Educativa amb caràcter previ a la resolució d'esta convocatòria.  
Article 12. Reintegrament de l'ajuda  
Es procedirà al reintegrament de la quantitat percebuda i a la exigència de l'interés de demora corresponent des del moment del pagament de l'ajuda fins a la data que s'acorde la procedència del reintegrament, d'acord amb l'article 37 de la Llei 38/2003, de 17 de novembre, General de Subvencions, en els casos següents:  
a) Quan es demostre que ha obtingut la beca falsejant o ocultant les condicions exigides en esta convocatòria per a poder resultar-ne beneficiaris.   
b) Quan la Inspecció Educativa emeta informe sobre el fet que el beneficiari no haja complit l'obligació establida en l'apartat 10.  
c) Quan s'hagen deixat de complir els requisits d'estudis establits en l'apartat 1 d'esta convocatòria.  
d) Quan el beneficiari incórrega en les incompatibilitats establides en l'apartat 11.  
El procediment de reintegrament de la quantitat indegudament percebuda l'iniciarà la Direcció General d'Ensenyament, la qual notificarà a l'interessat l'import que ha de ser reintegrat a la Generalitat, l'obligació que ha resultat incomplida i la motivació que en justifica el reintegrament. Este procediment garantirà l'audiència a la persona interessada, abans de l'elaboració de la resolució definitiva, que també serà notificada a la persona interessada.  
Article 13. Procediment de pagament de les ajudes  
El procediment de pagament de les ajudes previst en la present orde es realitzarà al començament del curs 2007-2008, a través d'una transferència per l'import de la beca al compte corrent que figure en l'imprés de sol·licitud de l'alumne que en resulte beneficiari en la resolució corresponent.  
Disposició addicional única  
Una volta aprovada la Llei de Pressupostos per a l'any 2007, per orde de la Conselleria de Cultura, Educació i Esport es farà pública la quantia màxima de cada ajuda, la línia de crèdit i l'import global màxim destinat a la concessió de les ajudes previstes en la present convocatòria.  
Disposició final primera  
Es delega en la Direcció General d'Ensenyament la facultat de concedir les dites ajudes i se l'autoritza perquè dicte les resolucions necessàries per al desplegament i l'execució de la present orde.  
Disposició final segona  
Esta orde produirà efectes a partir de l'endemà de la publicació en el Diari Oficial de la Generalitat.  
Respecte als sol·licitants que participen en la fase B, produirà efectes a partir del primer dia del període de matrícula per al curs 2007-2008, segons el que s'establisca en el calendari escolar.   
Conformement als articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes, a comptar de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació.  
València, 10 de novembre de 2006  
El conseller de Cultura, Educació i Esport,  
ALEJANDRO FONT DE MORA TURÓN